title: Sklep Sveta (EU) 2017/2284 z dne 11. decembra 2017 o zagotavljanju podpore državam v Afriki, na območju Azije in Tihega oceana ter v Latinski Ameriki in na Karibskem otočju pri sodelovanju v posvetovalnem postopku strokovne pripravljalne skupine na visoki ravni za pogodbo o prepovedi proizvodnje cepljivih snovi

text:
               12.12.2017

               SL

               Uradni list Evropske unije

               L 328/32

         SKLEP SVETA (EU) 2017/2284
   z dne 11. decembra 2017
   o zagotavljanju podpore državam v Afriki, na območju Azije in Tihega oceana ter v Latinski Ameriki in na Karibskem otočju pri sodelovanju v posvetovalnem postopku strokovne pripravljalne skupine na visoki ravni za pogodbo o prepovedi proizvodnje cepljivih snovi
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28(1) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija), v kateri so v poglavju II našteti ukrepi za uresničitev učinkovitega multilateralizma, ki je temelj evropske strategije boja proti širjenju orožja za množično uničevanje. Med drugim je v Strategiji navedeno, da se je EU zavezala, da bo sodelovala v sistemu večstranskih pogodb, ki zagotavlja pravno podlago in pravila za vsa prizadevanja v zvezi z neširjenjem orožja, in da je politika EU usmerjena v izvajanje mednarodnega sporazuma za prepoved proizvodnje cepljivih snovi za jedrsko orožje ali druge eksplozivne jedrske naprave.

               (2)

               EU dejavno izvaja Strategijo in uveljavlja ukrepe iz poglavja III Strategije, zlasti s sprostitvijo finančnih sredstev za podporo določenim projektom, namenjenim utrjevanju večstranskega sistema neširjenja orožja in večstranskih ukrepov za krepitev zaupanja.

               (3)

               Svet je 8. decembra 2008 sprejel sklepe in dokument z naslovom „Nove smernice za ukrepanje Evropske unije proti širjenju orožja za množično uničevanje in njegovih izstrelitvenih sistemov“. V dokumentu je med drugim navedena zaveza EU, da bo nadaljevala in okrepila dejavnosti za začetek pogajanj glede pogodbe o prepovedi proizvodnje cepljivih snovi (FMCT – Fissile Material Cut-Off Treaty).

               (4)

               EU stalno poziva k takojšnjemu začetku in hitremu zaključku pogajanj glede pogodbe o prepovedi proizvodnje cepljivih snovi za jedrsko orožje ali druge eksplozivne jedrske naprave, in sicer na podlagi dokumenta Konference o razorožitvi CD/1299 in v njem opredeljenega mandata. Hkrati tudi spodbuja vse članice Konference o razorožitvi, naj si po svojih najboljših močeh prizadevajo odpraviti zastoj v okviru te konference ter sprejmejo celovit in uravnotežen delovni program, ki vključuje takojšnji začetek pogajanj o FMCT.

               (5)

               Generalna skupščina Združenih narodov (GS ZN) je leta 2013 sprejela resolucijo, s katero je ustanovila skupino vladnih strokovnjakov iz 25 držav, da pripravi priporočila o možnih vidikih, ki bi prispevali k pogajanjem o pogodbi o prepovedi proizvodnje cepljivih snovi za jedrsko orožje ali druge eksplozivne jedrske naprave, pri čemer pa ta priporočila ne bi pomenila samih pogajanj glede navedene pogodbe. Skupina vladnih strokovnjakov je v letu 2015 svoje poročilo predložila Prvemu odboru (razorožitev) GS ZN.

               (6)

               Leta 2016 je Generalna skupščina Združenih narodov sprejela Resolucijo 71/259 z naslovom „Pogodba o prepovedi proizvodnje cepljivih snovi za jedrsko orožje ali druge eksplozivne jedrske naprave“. V Resoluciji 71/259 je bil generalni sekretar pozvan, naj ustanovi strokovno pripravljalno skupino na visoki ravni za FMCT, da bo obravnavala in dajala priporočila o vsebinskih elementih prihodnje nediskriminatorne in večstranske ter mednarodno učinkovito preverljive pogodbe za prepoved proizvodnje cepljivih snovi za jedrsko orožje ali druge eksplozivne naprave. Članstvo v strokovni pripravljalni skupini na visoki ravni za FMCT bo imelo 25 držav, sestala pa se bo na dveh neformalnih posvetovalnih srečanjih, ki bosta odprti za vse države članice Združenih narodov, da bi omogočili udeležbo vseh držav v procesu FMCT. Pričakuje se, da bo delo pripravljalne skupine omogočilo pogajanja v zvezi s tem pomembnim vprašanjem, da bi dosegli nadaljnji napredek na področju jedrskega razoroževanja in neširjenja jedrskega orožja.

               (7)

               Za Resolucijo Generalne skupščine ZN 71/259 o FMCT iz leta 2016, ki so jo predstavile Kanada, Nemčija in Nizozemska, so glasovale vse države članice EU. V navedeni resoluciji je predviden vključujoč proces, v okviru katerega bodo organizirana neformalna posvetovalna srečanja z vsemi državami članicami ZN in predsednikomstrokovne pripravljalne skupine na visoki ravni za FMCT. Pri delu strokovne pripravljalne skupine na visoki ravni, katere naloga je pripraviti priporočila o vsebinskih elementih prihodnje pogodbe, brez poseganja v nacionalna stališča v prihodnjih pogajanjih, bo sodelovalo več držav članic EU.

               (8)

               Strokovna pripravljalna skupina na visoki ravni za FMCT bo konkretno prispevala k prizadevanjem za jedrsko razorožitev in neširjenje jedrskega orožja. V poročilu skupine vladnih strokovnjakov (1) in dveh poročilih generalnega sekretarja v zvezi s to temo (2) je bilo ugotovljeno, da je zadeva kompleksna, hkrati pa so bila tudi opredeljena vprašanja, ki jih bodo morale države članice ZN dodatno analizirati in preučiti. Strokovna pripravljalna skupina na visoki ravni za FMCT bo poročala na 73. zasedanju Generalne skupščine Združenih narodov (leta 2018).

               (9)

               Na splošno so cepljive snovi (kot sta visokoobogateni uran ali plutonij), ki lahko sprožijo eksplozivno cepitveno verižno reakcijo, bistveni element jedrskega orožja. Takojšen začetek in hiter zaključek pogajanj v okviru Konference o razorožitvi za pogodbo o prepovedi proizvodnje cepljivih snovi za jedrsko orožje ali druge eksplozivne jedrske naprave je dolgoročna prednostna naloga EU.

               (10)

               Pogodba o prepovedi proizvodnje cepljivih snovi za jedrsko orožje ali druge eksplozivne jedrske naprave bi predstavljala bistven napredek pri ustvarjanju pogojev za svet brez jedrskega orožja. FMCT naj bi bila večstranski instrument na področju jedrskega razoroževanja, o katerem se bo treba pogajati, ter bi dopolnjevala Pogodbo o neširjenju jedrskega orožja (NPT) in Pogodbo o celoviti prepovedi jedrskih poskusov (CTBT) –

         SPREJEL NASLEDNJI SKLEP:
   Člen 1
   1.   V skladu s Strategijo EU, v kateri je določen cilj ohranjanja, izvajanja in krepitve večstranskih pogodb in sporazumov o razorožitvi in neširjenju orožja, Unija zagotavlja podporo državam v Afriki, na območju Azije in Tihega oceana ter v Latinski Ameriki in na Karibskem otočju pri sodelovanju v posvetovalnem postopku strokovne pripravljalne skupine na visoki ravni za pogodbo o prepovedi proizvodnje cepljivih snovi (FMCT).
   2.   Projekti v podporo državam v Afriki, na območju Azije in Tihega oceana ter v Latinski Ameriki in na Karibskem otočju pri sodelovanju v posvetovalnem postopku strokovne pripravljalne skupine na visoki ravni za FMCT, ki so v skladu z ukrepi iz Strategije EU, bodo vključevali podregionalne delavnice, strokovna srečanja, konkretne podporne dejavnosti za države članice Združenih narodov ter vzpostavitev zbirke zadevnih informacij in publikacij.
   3.   Cilj projektov je:

               —

               poenostavitev dialoga na regionalni ravni med državami v Afriki, na območju Azije in Tihega oceana ter v Latinski Ameriki in na Karibskem otočju;

               —

               razvijanje občutka odgovornosti v zvezi s tem vprašanjem v vseh državah v teh regijah;

               —

               opredelitev nacionalnih potreb in političnih prednostnih nalog držav v teh regijah;

               —

               sodelovanje ustreznih regionalnih organizacij v razpravah o pogodbi o prepovedi proizvodnje cepljivih snovi za jedrsko orožje ali druge eksplozivne jedrske naprave, o kateri bodo potekala pogajanja v okviru Konference o razorožitvi;

               —

               ocena posledic procesa na regionalni ravni ter vloge, ki jo zadevne regionalne in mednarodne organizacije lahko imajo v tem procesu;

               —

               primerjalna analiza posledic procesa za vsako regijo;

               —

               poenostavitev prenosa znanja glede cepljivih snovi med akademskimi krogi, organizacijami civilne družbe in državami članicami.

         4.   Projekti so podrobno opisani v Prilogi.
   Člen 2
   1.   Za izvajanje tega sklepa je odgovoren visoki predstavnik (VP).
   2.   Za tehnično izvajanje projektov iz člena 1(2) je pristojen Urad Združenih narodov za razorožitev (UNODA) prek svojega urada v Ženevi in svojih regionalnih uradov za razorožitev, treh regionalnih centrov za mir in razorožitev v Afriki (UNREC), na območju Azije in Tihega oceana (UNRCPD) ter v Latinski Ameriki in na Karibskem otočju (UNLIREC). UNODA opravlja to nalogo pod odgovornostjo VP. VP v ta namen sprejme ustrezne dogovore z UNODA.
   Člen 3
   1.   Referenčni finančni znesek za izvajanje projektov iz člena 1(2) znaša 1 220 880,51 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje izdatkov iz odstavka 1. V ta namen ob sprejetju tega sklepa Sveta Komisija sklene finančni sporazum z UNODA glede referenčnega zneska. V navedenem sporazumu se določi, da mora UNODA zagotoviti prepoznavnost prispevka Unije v skladu z njegovo višino.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. V primeru težav pri tem postopku o tem obvesti Svet, obvesti pa ga tudi o datumu sklenitve sporazuma o financiranju.
   Člen 4
   1.   VP o izvajanju tega sklepa poroča Svetu na podlagi rednih poročil, ki jih pripravi UNODA. Svet na podlagi teh poročil izvede oceno.
   2.   Komisija poroča o finančnih vidikih projektov iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 36 mesecev po datumu sklenitve finančnega sporazuma iz člena 3(3). Če finančni sporazum do takrat ni sklenjen, preneha veljati šest mesecev po začetku veljavnosti.

      V Bruslju, 11. decembra 2017

            Za Svet

            Predsednica

         F. MOGHERINI

      (1)  A/70/81, Poročilo skupine vladnih strokovnjakov s priporočili o možnih vidikih, ki bi prispevali k pogajanjem glede pogodbe o prepovedi proizvodnje cepljivih snovi za jedrsko orožje ali druge eksplozivne jedrske naprave, pri čemer pa ta priporočila ne bi pomenila pogajanj glede navedene pogodbe.

      (2)  A/68/154, A/68/154/Add.1, A/71/140/Rev.1 in A/71/140/Rev.1/Add.1

      PRILOGA
      1.   CILJ
      Države morajo v zgodnji fazi procesa v celoti razumeti posledice prihodnje pogodbe in njeno povezavo z regionalnimi instrumenti za območja brez jedrskega orožja, Pogodbo o neširjenju jedrskega orožja (NPT) in drugimi instrumenti. Zato bi moral biti splošni cilj novega sklepa Sveta zagotoviti finančna sredstva za oblikovanje širše baze znanja o pogodbi o prepovedi proizvodnje cepljivih snovi za jedrsko orožje ali druge eksplozivne jedrske naprave oziroma pogodbi o prepovedi proizvodnje cepljivih snovi (FMCT) v mednarodni skupnosti in s tem zagotoviti, da lahko vse države članice ZN v celoti sodelujejo v procesu posvetovanja pa tudi v vseh prihodnjih pogajanjih o takšni pogodbi v okviru Konference o razorožitvi.
      Sodelovanje držav članic ZN na regionalni ravni bo dopolnjevalo neformalna posvetovalna srečanja v New Yorku, ki jih bo vodil predsednik strokovne pripravljalne skupine na visoki ravni za FMCT, ter na ta način izboljšalo obseg in kakovost sodelovanja držav ter omogočilo bolj vključujoč značaj prihodnjih pogajanj o takšni pogodbi v okviru Konference o razorožitvi.
      Organiziranih bo več (pod)regionalnih delavnic, kar bo omogočilo izmenjavo znanja in informacij znotraj regij in med njimi. Delavnice bodo vključevale kombinacijo tehničnih sestankov in razprav o posledicah in pomenu teh prihodnjih pogodb za obstoječe regionalne dogovore. Na tehničnih sestankih, ki jih bodo vodili pristojni strokovnjaki, bodo obravnavana vsebinska vprašanja, povezana s FMCT, v razpravah pa bodo udeleženci obravnavali posledice in pomen morebitne pogodbe na regionalni ravni.
      Strokovna pripravljalna skupina na visoki ravni za FMCT bo poročala na 73. zasedanju Generalne skupščine ZN (leta 2018). Generalna skupščina se lahko odloči, da sprejme nadaljnje ukrepe v zvezi s tem vprašanjem. Da bi podprli sodelovanje držav članic ZN v razpravah o tem vprašanju, se bo projekt nadaljeval do konca rednega 74. zasedanja Generalne skupščine ZN (decembra 2019).
      Urad Združenih narodov za razorožitev (UNODA) z uradom v Ženevi in regionalnimi uradi za razorožitev, ki vključujejo Regionalni center Združenih narodov za mir in razorožitev v Afriki (UNREC) s sedežem v Loméju v Togu, Regionalni center Združenih narodov za mir in razorožitev na območju Azije in Tihega oceana (UNRCPD) s sedežem v Katmanduju v Nepalu ter Regionalni center Združenih narodov za mir, razorožitev in razvoj v Latinski Ameriki in na Karibskem otočju (UNLIREC) s sedežem v Limi v Peruju, imajo vsi dolgoletne izkušnje pri podpiranju držav in spodbujanju dialoga glede jedrske razorožitve in neširjenja orožja v posameznih regijah.
      Strokovnjaki bodo izbrani iz več držav, na široki geografski osnovi, iz vlad, regionalnih organizacij in organizacij civilne družbe, kot so Mednarodni forum za cepljive snovi (IPFM – International Panel on Fissile Materials), Center za preverjanje, raziskave, usposabljanje in informacije (VERTIC – Verification Research, Training and Information Centre), Inštitut za varnostne študije (ISS – Institute for Security Studies), ter iz akademskih krogov.
      V cilju 16.8. ZN za trajnostni razvoj je navedeno, da je treba razširiti in okrepiti sodelovanje držav v razvoju v globalnih institucijah upravljanja. Dejavnosti, ki so predvidene v okviru tega projekta, bi zato lahko prispevale k uresničevanju tega cilja.
      2.   DEJAVNOSTI
      2.1   Cilji dejavnosti

                  —

                  Poenostavitev dialoga na regionalni in podregionalni ravni med državami v Afriki, na območju Azije in Tihega oceana ter v Latinski Ameriki in na Karibskem otočju;

                  —

                  vključitev ustreznih regionalnih organizacij v razprave o FMCT;

                  —

                  razvijanje občutka odgovornosti v zvezi s prihodnjo FMCT v vseh državah;

                  —

                  poenostavitev prenosa in uporabe znanja med akademskimi krogi, organizacijami civilne družbe in državami članicami glede vprašanj o prepovedi proizvodnje cepljivih snovi za jedrsko orožje ali druge eksplozivne jedrske naprave.

            2.2   Opis dejavnosti
      Vse dejavnosti bo organiziral UNODA prek urada v Ženevi in regionalnih uradov za razorožitev, ki vključujejo UNREC s sedežem v Loméju v Togu, UNRCPD s sedežem v Katmanduju v Nepalu ter UNLIREC s sedežem v Limi v Peruju.

                  a)

                  Podregionalne delavnice v državah v Afriki, na območju Azije in Tihega oceana ter v Latinski Ameriki in na Karibskem otočju
                  UNODA bo organiziral največ šest podregionalnih seminarjev v Afriki, na območju Azije in Tihega oceana ter v Latinski Ameriki in na Karibskem otočju. UNODA bo organiziral enega ali dva podregionalna seminarja po vsaki regiji - v regiji Afrike, na območju Azije in Tihega oceana ter v Latinski Ameriki in na Karibskem otočju. Podregionalni seminarji bodo osredotočeni na zadevne regije.
                  Na seminarjih bodo sodelovali strokovnjaki iz glavnih mest držav v zadevnih podregijah, člani strokovne pripravljalne skupine na visoki ravni za FMCT ter strokovnjaki iz Evropske unije, civilne družbe in akademskih krogov.
                  Ti seminarji bodo dopolnjevali odprta neformalna posvetovalna srečanja v New Yorku, ki jih bo vodil predsednik strokovne pripravljalne skupine na visoki ravni za FMCT, v skladu z resolucijo Generalne skupščine Združenih narodov 71/259, in bodo poenostavili sodelovanje strokovnjakov iz držav članic Združenih narodov v prihodnjih pogajanjih o FMCT.

                  b)

                  Strokovna srečanja s strokovnjaki iz regionalnih organizacij
                  UNODA bo organiziral tri strokovna srečanja z ustreznimi regionalnimi organizacijami v Afriki, na območju Azije in Tihega oceana ter v Latinski Ameriki in na Karibskem otočju, med drugim z ABACC, AFCONE, OPANAL in regionalnim forumom ASEAN, da bi povezali člane strokovne pripravljalne skupine na visoki ravni za FMCT, strokovnjake iz regionalnih organizacij in organizacij civilne družbe, vključno s konzorcijem EU za neširjenje orožja, VERTIC, IPFM in ISS, za pripravo prihodnjih pogajanj o FMCT ter spodbudili prispevek regionalnega strokovnega znanja in izkušenj k tem pogajanjem.

                  c)

                  Materialna podpora državam članicam
                  UNODA bo v okviru nadaljnjega ukrepanja po delavnicah izpolnil največ šest zahtev za materialno podporo, ki jih bodo vložile države članice iz Afrike, območja Azije in Tihega oceana ter Latinske Amerike in Karibskega otočja, pri čemer bo upošteval geografsko uravnoteženost.

                  d)

                  Zbiranje referenčnega gradiva in objava rezultatov
                  UNODA bo za obdobje trajanja projekta oblikoval in vzdrževal posebno spletno stran, ki bo vključevala ustrezno referenčno gradivo za pomoč državam pri pripravi na prihodnjo FMCT in se bo uporabljala kot zbirka virov za države, regionalne organizacije, organizacije civilne družbe in raziskovalce ter omogočala lažje medregionalno komuniciranje.
                  UNODA bo objavil največ dve priložnostni poročili o rezultatih regionalnih delavnic in strokovnih srečanj z regionalnimi organizacijami.

            2.3   Učinek dejavnosti

                  —

                  Poenostavitev sodelovanja držav iz Afrike, območja Azije in Tihega oceana ter Latinske Amerike in Karibskega otočja v prihodnjih pogajanjih o FMCT;

                  —

                  vključitev obstoječega regionalnega strokovnega znanja in izkušenj v zvezi s prepovedjo proizvodnje cepljivih snovi za jedrsko orožje ali druge eksplozivne jedrske naprave v prihodnja podajanja o FMCT;

                  —

                  zagotovitev referenčnega gradiva za prihodnje pogajalce in strokovnjake iz držav, regionalnih organizacij, organizacij civilne družbe in akademskih krogov.

            3.   PARTNERJI PRI UKREPIH

                  —

                  Sistem ZN: UNODA prek svojega urada v Ženevi in regionalnih uradov za razorožitev, ki vključujejo tri regionalne centre za mir in razorožitev: v Afriki (UNREC), na območju Azije in Tihega oceana (UNRCPD) ter v Latinski Ameriki in na Karibskem otočju (UNLIREC);

                  —

                  regionalne in podregionalne organizacije: ABACC, AFCONE, OPANAL, regionalni forum ASEAN;

                  —

                  nevladne organizacije: konzorcij EU za neširjenje orožja, VERTIC, IPFM, ISS.

            4.   INTERAKCIJA S PRIZADEVANJI UNIJE
      Na podlagi rednih povratnih informacij UNODA o njegovih dejavnostih se lahko Unija odloči, da bo ta prizadevanja dopolnila z usmerjenimi diplomatskimi dejavnostmi, namenjenimi boljši ozaveščenosti o pomenu odprave dolgotrajnega zastoja, ki je nastal v okviru Konference o razorožitvi, ter pomembnosti takojšnjega začetka in hitrega zaključka pogajanj v okviru navedene konference glede pogodbe o prepovedi proizvodnje cepljivih snovi za jedrsko orožje ali druge eksplozivne jedrske naprave (FMCT), in sicer na podlagi dokumenta CD/1299 in v njem opredeljenega mandata.
      5.   NASLOVNIKI DEJAVNOSTI

                  —

                  Države v Afriki, na območju Azije in Tihega oceana ter v Latinski Ameriki in na Karibskem otočju;

                  —

                  člani strokovne pripravljalne skupine na visoki ravni za FMCT;

                  —

                  skupina vladnih strokovnjakov za preverjanje jedrskega razoroževanja;

                  —

                  organizacije civilne družbe v Afriki, na območju Azije in Tihega oceana ter v Latinski Ameriki in na Karibskem otočju, ki delujejo na področju jedrske razorožitve in neširjenja jedrskega orožja.

            6.   KRAJ IZVAJANJA
      Podregionalni seminarji bodo organizirani v regionalnih centrih ali v kraju, v katerem se nahaja regionalni urad Združenih narodov v zadevni podregiji, da bi omogočili lažje sodelovanje nacionalnih strokovnjakov iz glavnih mest.
      Strokovna srečanja bodo organizirana v kraju regionalnih organizacij ali regionalnih centrov.
      Materialna podpora državam članicam bo zagotovljena v glavnih mestih.
      7.   TRAJANJE
      Predvideni skupni čas trajanja projekta je 36 mesecev.


title: Sklep

text:
               15.12.2017

               SL

               Uradni list Evropske unije

               C 432/1

         SKLEP
   (2017/C 432/01)
   GENERALNI SEKRETAR EVROPSKEGA PARLAMENTA,

               —

               OB UPOŠTEVANJU Uredbe Sveta (EGS, Euratom, ESPJ) št. 259/68 (1), spremenjene z Uredbo (ES, Euratom) št. 723/2004 (2) ter nazadnje z Uredbo Evropskega parlamenta in Sveta (EU, Euratom) št. 1023/2013 z dne 22. oktobra 2013, ki spreminja Kadrovske predpise za uradnike Evropske unije in pogoje za zaposlovanje drugih uslužbencev Evropske unije (3), zlasti člena 30 teh predpisov,

               —

               OB UPOŠTEVANJU sklepa predsedstva Evropskega parlamenta z dne 13. januarja 2014 o prenosu pooblastil organa za imenovanje in organa, ki je pooblaščen za sklepanje pogodb o zaposlitvi,

               —

               OB UPOŠTEVANJU dejstva, da 31. decembra 2017 poteče veljavnost naslednjim rezervnim seznamom Evropskega parlamenta:
               AD/1/12, AD/1/13, AD5/13, PE/179/S, PE/165/S, PE/168/S, PE/171/S, AST/4/11, AST/1/13,

               —

               ker je bil skupni odbor pozvan, naj poda mnenje najpozneje v 15 delovnih dneh v skladu s členom 10a Kadrovskih predpisov,

         SKLENE
   Člen 1
   Veljavnost rezervnih seznamov:

               AD/1/13, PE/179/S, PE/168/S, PE/171/S, AST/1/13, AST/4/11,

         se podaljša do 31. decembra 2018.
   Člen 2
   Veljavnost rezervnih seznamov:

               AD/1/12, AD/5/13, PE/165/S (T)

         se ne podaljša.

      Luxembourg, dne 15. novembra 2017

         Klaus WELLE

            Generalni sekretar

      (1)  UL L 56, 4.3.1968, str. 1.

      (2)  UL L 124, 27.4.2004, str. 1.

      (3)  UL L 287, 29.10.2013, str. 15.


title: Sklep Sveta (SZVP) 2017/2322 z dne 29. maja 2017 o podpisu in sklenitvi Sporazuma med Kanado in Evropsko unijo o varnostnih postopkih pri izmenjavi in varovanju tajnih podatkov

text:
               15.12.2017

               SL

               Uradni list Evropske unije

               L 333/1

         SKLEP SVETA (SZVP) 2017/2322
   z dne 29. maja 2017
   o podpisu in sklenitvi Sporazuma med Kanado in Evropsko unijo o varnostnih postopkih pri izmenjavi in varovanju tajnih podatkov
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 Pogodbe, v povezavi s členom 218(5) in prvim pododstavkom člena 218(6) Pogodbe o delovanju Evropske unije,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je na zasedanju 27. in 28. novembra 2003 sklenil pooblastiti predsedstvo, da ob pomoči generalnega sekretarja/visokega predstavnika začne pogajanja za sklenitev sporazuma o varovanju podatkov med Evropsko unijo in Kanado.

               (2)

               Na podlagi tega pooblastila je predsedstvo s Kanado spogajalo Sporazum o varnostnih postopkih pri izmenjavi in varovanju tajnih podatkov.

               (3)

               Ta sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Kanado in Evropsko unijo o varnostnih postopkih pri izmenjavi in varovanju tajnih podatkov (v nadaljnjem besedilu: Sporazum) se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Bruslju, 29. maja 2017

            Za Svet

            Predsednik

         C. CARDONA


title: Sklep Političnega in varnostnega odbora (SZVP) 2017/2439 z dne 19. decembra 2017 o imenovanju poveljnika sil misije EU v misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (EUTM RCA/4/2017)

text:
               23.12.2017

               SL

               Uradni list Evropske unije

               L 344/40

         SKLEP POLITIČNEGA IN VARNOSTNEGA ODBORA (SZVP) 2017/2439
   z dne 19. decembra 2017
   o imenovanju poveljnika sil misije EU v misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (EUTM RCA/4/2017)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 38 Pogodbe,
   ob upoštevanju Sklepa Sveta (SZVP) 2016/610 z dne 19. aprila 2016 o misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (1) in zlasti člena 5 Sklepa,
   ob upoštevanju naslednjega:

               (1)

               Svet je s Sklepom (SZVP) 2016/610 pooblastil Politični in varnostni odbor (PVO), da v skladu s členom 38 Pogodbe o Evropski uniji sprejme ustrezne odločitve glede političnega nadzora in strateškega vodenja EUTM RCA, vključno s sklepi o imenovanju naslednjih poveljnikov sil misije EU.

               (2)

               PVO je 26. junija 2017 sprejel Sklep (SZVP) 2017/1177 (2), s katerim je za poveljnika sil misije EU za EUTM RCA imenoval brigadnega generala Fernanda GARCÍO BLÁZQUEZA.

               (3)

               Vojaški odbor Evropske unije je 20. novembra 2017 priporočil, naj se odobri imenovanje brigadnega generala Hermínia TEODORA MAIA, ki bi na mestu poveljnika sil misije EU za EUTM RCA od 11. januarja 2018 nasledil brigadnega generala Fernanda GARCÍO BLÁZQUEZA.

               (4)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

         SPREJEL NASLEDNJI SKLEP:
   Člen 1
   Brigadni general Hermínio TEODORO MAIO se z 11. januarjem 2018 imenuje za poveljnika sil misije EU v misiji Evropske unije za vojaško usposabljanje v okviru SVOP v Srednjeafriški republiki (EUTM RCA).
   Člen 2
   Ta sklep začne veljati na dan sprejetja.

      V Bruslju, 19. decembra 2017

            Za Politični in varnostni odbor

            Predsednik

         W. STEVENS

      (1)  UL L 104, 20.4.2016, str. 21.

      (2)  Sklep Političnega in varnostnega odbora (SZVP) 2017/1177 z dne 26. junija 2017 o imenovanju poveljnika sil misije EU v misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (EUTM RCA/2/2017) (UL L 170, 1.7.2017, str. 96).


title: Sklep predsedstva Evropskega parlamenta z dne 11. decembra 2017 o spremembi Izvedbenih ukrepov v zvezi s Statutom poslancev Evropskega parlamenta

text:
               28.12.2017

               SL

               Uradni list Evropske unije

               C 445/8

         SKLEP PREDSEDSTVA EVROPSKEGA PARLAMENTA
   z dne 11. decembra 2017
   o spremembi Izvedbenih ukrepov v zvezi s Statutom poslancev Evropskega parlamenta
   (2017/C 445/02)
   PREDSEDSTVO EVROPSKEGA PARLAMENTA JE –
   ob upoštevanju Pogodbe o delovanju Evropske unije in zlasti člena 223(2) Pogodbe,
   ob upoštevanju Statuta poslancev Evropskega parlamenta (1),
   ob upoštevanju člena 25 Poslovnika Evropskega parlamenta,
   ob upoštevanju naslednjega:

               (1)

               Predsedstvo lahko v skladu s členom 69(1) Izvedbenih ukrepov v zvezi s statutom poslancev Evropskega parlamenta (2) (v nadaljnjem besedilu: Izvedbeni ukrepi) vsako leto indeksira povračljive potne stroške, dnevnice in nadomestilo splošnih stroškov največ do stopnje, ki je enaka stopnji letne inflacije v Evropski uniji za mesec oktober prejšnjega leta in ki jo je objavil Eurostat.

               (2)

               Stopnja inflacije v Evropski uniji za obdobje od 1. novembra 2016 do 31. oktobra 2017, kot jo je 16. novembra 2017 objavil Eurostat, znaša 1,7 %. Novi zneski, ki so posledica prilagoditve zaradi upoštevanja stopnje inflacije, bi se morali začeti uporabljati 1. januarja 2018, zato bi bilo treba ustrezno spremeniti Izvedbene ukrepe.

               (3)

               V skladu s členom 69(2) Izvedbenih ukrepov se najvišji znesek za kritje stroškov za parlamentarno pomoč za vse osebne sodelavce iz člena 33(4) Izvedbenih ukrepov, kot je ustrezno, vsako leto indeksira na podlagi podatkov, zbranih v skladu s členom 65 Kadrovskih predpisov za uradnike Evropske unije, določenih z Uredbo Sveta (EGS, Euratom, ESPJ) št. 259/68 (3).

               (4)

               V zvezi s tem je Komisija določila stopnjo prilagoditve za leto 2017 v višini 1,5 %. Zato bi bilo treba najvišji mesečni znesek za kritje stroškov za parlamentarno pomoč povečati na 24 526 EUR z učinkom od 1. julija 2017.

         SPREJEL NASLEDNJI SKLEP:
   Člen 1
   Izvedbeni ukrepi se spremenijo, kot sledi:

               (1)

               člen 20(1) se spremeni:

                           (a)

                           točka (a) se nadomesti z naslednjim:

                                       „(a)

                                       za potovanje do 50 km: 23,12 EUR;“;

                           (b)

                           točka (b) se nadomesti z naslednjim:

                                       „(b)

                                       za potovanje med 51 in 250 km: 0,13 EUR/km;”;

               (2)

               člen 22 se spremeni, kot sledi:

                           (a)

                           odstavek 1 se nadomesti z naslednjim:

                                       „1.

                                       Najvišji znesek letnega povračila iz naslova potnih stroškov, nastalih v primerih iz točke (b) člena 10(1), znaša 4 358 EUR.“;

                           (b)

                           prvi pododstavek odstavka 3 se nadomesti z naslednjim:
                           „Najvišji letni znesek, ki se lahko povrne iz naslova dejanskih potnih stroškov, nastalih med potovanji, ki jih opravijo predsedniki odborov ali pododborov, da bi sodelovali na konferencah ali prireditvah, na katerih se obravnava tematika evropskega značaja, ki spada v pristojnosti njihovega odbora ali pododbora, s parlamentarno razsežnostjo, znaša 4 358 EUR. Za sodelovanje je potrebno predhodno dovoljenje predsednika Parlamenta, ki je izdano potem, ko se preverijo razpoložljiva sredstva v okviru navedenega najvišjega zneska.“;

               (3)

               v členu 24 se odstavek 2 nadomesti z naslednjim:

                           „2.

                           Če uradna dejavnost poteka na ozemlju Unije, poslanci prejmejo pavšalno nadomestilo v višini 313 EUR.“;

               (4)

               v členu 26 se odstavek 2 nadomesti z naslednjim:

                           „2.

                           Mesečni znesek nadomestila iz člena 25 znaša 4 416 EUR.“;

               (5)

               v členu 33 se odstavek 4 nadomesti z naslednjim:

                           „4.

                           Najvišji mesečni znesek kritja stroškov za vse osebne sodelavce iz člena 34 znaša 24 526 EUR.“

         Člen 2
   Ta sklep začne veljati dan po objavi v Uradnem listu Evropske unije.
   Uporablja se od 1. januarja 2018, razen člena 1(5), ki se uporablja od 1. julija 2017.

      (1)  Sklep 2005/684/ES, Euratom, Evropskega parlamenta z dne 28. septembra 2005 o sprejetju Statuta poslancev Evropskega parlamenta (UL L 262, 7.10.2005, str. 1).

      (2)  Sklep predsedstva Evropskega parlamenta z dne 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (UL C 159, 13.7.2009, str. 1).

      (3)  UL L 56, 4.3.1968, str. 1.


title: Sklep Evropske centralne banke (EU) 2017/2444 z dne 8. decembra 2017 o spremembi Sklepa (EU) 2015/2332 o postopkovnem okviru za odobritev obsega izdaje eurokovancev (ECB/2017/41)

text:
               23.12.2017

               SL

               Uradni list Evropske unije

               L 344/63

         SKLEP EVROPSKE CENTRALNE BANKE (EU) 2017/2444
   z dne 8. decembra 2017
   o spremembi Sklepa (EU) 2015/2332 o postopkovnem okviru za odobritev obsega izdaje eurokovancev (ECB/2017/41)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti člena 128(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti člena 12.1 Statuta,
   ob upoštevanju naslednjega:

               (1)

               Sklep Evropske centralne banke (EU) 2015/2332 (ECB/2015/43) (1) vzpostavlja pravila o postopkovnem okviru za odobritev obsega izdaje kovancev.

               (2)

               Svet ECB meni, da bi bilo treba pooblastilo za sprejemanje odločitev o letnih in izrednih zahtevah za odobritev obsega izdaje kovancev, ki jih predložijo države članice, katerih valuta je euro, kadar ni treba spremeniti zahtevanega obsega izdaje kovancev, prenesti na Izvršilni odbor.

               (3)

               V primeru, ko Izvršilni odbor meni, da je treba spremeniti obseg izdaje kovancev, ki ga zahteva ena ali več držav članic, katerih valuta je euro, bi moral Svetu ECB predložiti obrazložen predlog, v katerem pojasni potrebne spremembe, Svet ECB pa bi moral ostati pristojen za sprejetje odločitve.

               (4)

               Zato je treba Sklep (EU) 2015/2332 (ECB/2015/43) ustrezno spremeniti –

         SPREJEL NASLEDNJI SKLEP:
   Člen 1
   Spremembe
   Sklep (EU) 2015/2332 (ECB/2015/43) se spremeni:

               1.

               člen 2 se spremeni:

                           (a)

                           odstavek 9 se nadomesti z naslednjim:
                           „9.   V primeru, ko Izvršilni odbor ugotovi, da ni treba spremeniti letnega obsega izdaje kovancev, ki ga zahtevajo države članice euroobmočja v letnih zahtevah za odobritev, sprejme odločitev o odobritvi letnega obsega izdaje kovancev za euroobmočje pred koncem koledarskega leta pred letom, za katero se predložijo zahteve za odobritev.“; in

                           (b)

                           doda se naslednji odstavek 10:
                           „10.   V primeru, ko Izvršilni odbor ugotovi, da je treba spremeniti obseg izdaje kovancev, ki ga zahteva ena ali več držav članic euroobmočja, ki zahtevajo odobritev, po posvetovanju z zadevno državo članico Svetu ECB predloži obrazložen predlog, v katerem pojasni potrebne spremembe. V takih primerih Svet ECB brez odlašanja sprejme odločitev o odobritvi letnega obsega izdaje kovancev za euroobmočje.“;

               2.

               člen 3 se spremeni:

                           (a)

                           odstavek 7 se nadomesti z naslednjim:
                           „7.   V primeru, ko Izvršilni odbor ugotovi, da ni treba spremeniti dodatnega obsega izdaje kovancev, ki ga zahteva država članica euroobmočja v skladu z odstavkom 5, Izvršilni odbor brez odlašanja sprejme posamično odločitev o izredni zahtevi za odobritev.“; in

                           (b)

                           doda se naslednji odstavek 8:
                           „8.   V primeru, ko Izvršilni odbor ugotovi, da je treba spremeniti dodatni obseg izdaje kovancev, ki ga zahteva država članica euroobmočja, Svetu ECB predloži obrazložen predlog, v katerem pojasni potrebne spremembe. V takih primerih Svet ECB brez odlašanja sprejme posamično odločitev o izredni zahtevi za odobritev.“

         Člen 2
   Začetek učinkovanja
   Ta sklep začne učinkovati na dan, ko so o njem uradno obveščeni naslovniki.
   Uporablja se od 1. januarja 2018.
   Člen 3
   Naslovniki
   Ta sklep je naslovljen na države članice euroobmočja.

      V Frankfurtu na Majni, 8. decembra 2017

            Za Svet ECB

            Predsednik ECB

         Mario DRAGHI

      (1)  Sklep Evropske centralne banke (EU) 2015/2332 z dne 4. decembra 2015 o postopkovnem okviru za odobritev obsega izdaje eurokovancev (ECB/2015/43) (UL L 328, 12.12.2015, str. 123).


title: Sklep (EU) 2018/6 Evropskega parlamenta in Sveta z dne 12. decembra 2017 o uporabi sredstev Evropskega sklada za prilagoditev globalizaciji na podlagi vloge Grčije – EGF/2017/003 GR/Attica retail

text:
               6.1.2018

               SL

               Uradni list Evropske unije

               L 3/1

         SKLEP (EU) 2018/6 EVROPSKEGA PARLAMENTA IN SVETA
   z dne 12. decembra 2017
   o uporabi sredstev Evropskega sklada za prilagoditev globalizaciji na podlagi vloge Grčije – EGF/2017/003 GR/Attica retail
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (1) ter zlasti člena 15(4) Uredbe,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) ter zlasti točke 13 Sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Namen Evropskega sklada za prilagoditev globalizaciji (ESPG) je zagotavljanje podpore delavcem, ki so postali presežni zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize ali nove svetovne finančne in gospodarske krize, in samozaposlenim osebam, ki so iz istih razlogov opustile dejavnost, ter pomoč pri njihovi ponovni vključitvi na trg dela.

               (2)

               Sredstva ESPG ne smejo presegati najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 (3).

               (3)

               Grčija je 13. aprila 2017 vložila vlogo za uporabo sredstev ESPG v zvezi z odpusti presežnih delavcev v devetih podjetjih, dejavnih na področju trgovine na drobno, v naslednjih regijah: Atika, Vzhodna Makedonija, Trakija, Osrednja Makedonija, Zahodna Makedonija, Tesalija, Epir, Zahodna Grčija, Osrednja Grčija, Peloponez, južno Egejsko morje in Kreta v Grčiji. Vloga je bila dopolnjena z dodatnimi informacijami, predloženimi v skladu s členom 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG, kakor je določeno v členu 13 Uredbe (EU) št. 1309/2013.

               (4)

               V skladu s členom 4(2) Uredbe (EU) št. 1309/2013 je vloga Grčije ocenjena za sprejemljivo, ker odpusti resno vplivajo na zaposlenost ter lokalno, regionalno ali nacionalno gospodarstvo.

               (5)

               Zato bi bilo treba uporabiti sredstva ESPG, da se zagotovi finančni prispevek v višini 2 949 150 EUR za vlogo, ki jo je vložila Grčija.

               (6)

               Da bi čim bolj skrajšali čas, potreben za uporabo sredstev ESPG, bi se moral ta sklep uporabljati od datuma sprejetja –

         SPREJELA NASLEDNJI SKLEP:
   Člen 1
   V okviru splošnega proračuna Unije za proračunsko leto 2017 se iz Evropskega sklada za prilagoditev globalizaciji uporabi znesek 2 949 150 EUR v odobritvah za prevzem obveznosti in odobritvah plačil.
   Člen 2
   Ta sklep začne veljati na dan objave v Uradnem listu Evropske unije.
   Uporablja se od 12. decembra 2017.

      V Bruslju, 12. decembra 2017

            Za Evropski parlament

            Predsednik

         A. TAJANI

            Za Svet

            Predsednica

         K. SIMSON

      (1)  UL L 347, 20.12.2013, str. 855.

      (2)  UL C 373, 20.12.2013, str. 1.

      (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: Sklep (EU) 2018/9 Evropskega parlamenta in Sveta z dne 12. decembra 2017 o spremembi Sklepa (EU) 2017/344 Evropskega parlamenta in Sveta z dne 14. decembra 2016 o sprostitvi varnostne rezerve leta 2017

text:
               6.1.2018

               SL

               Uradni list Evropske unije

               L 3/7

         SKLEP (EU) 2018/9 EVROPSKEGA PARLAMENTA IN SVETA
   z dne 12. decembra 2017
   o spremembi Sklepa (EU) 2017/344 Evropskega parlamenta in Sveta z dne 14. decembra 2016 o sprostitvi varnostne rezerve leta 2017
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) ter zlasti drugega pododstavka točke 14 Sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Člen 13 Uredbe Sveta (EU, Euratom) št. 1311/2013 (2) o večletnem finančnem okviru za obdobje 2014–2020 določa varnostno rezervo v višini do 0,03 % bruto nacionalnega dohodka Unije.

               (2)

               V skladu s členom 6 te uredbe je Komisija izračunala absolutni znesek varnostne rezerve za leto 2017 (3).

               (3)

               Evropski parlament in Svet sta v letu 2017 sprostila varnostno rezervo, da bi omogočila financiranje nad zgornjimi mejami za prevzem obveznosti v višini 1 906 150 960 EUR, od tega 1 176 030 960 EUR za razdelek 3 (Varnost in državljanstvo).

               (4)

               Proračun za leto 2018 mora biti prožnejši, zato se prilagodi izravnava varnostne rezerve, sproščene v letu 2017, da se izravnani znesek v razdelku 5 v letu 2018 zmanjša in določi ustrezna izravnava v razdelku 5 v letu 2020 –

         SPREJELA NASLEDNJI SKLEP:
   Člen 1
   Člen 2 Sklepa (EU) 2017/344 Evropskega parlamenta in Sveta z dne 14. decembra 2016 o sprostitvi varnostne rezerve leta 2017 (4) se spremeni:

               (a)

               v prvem odstavku se letnica „2019“ nadomesti z letnico „2020“;

               (b)

               točka (b) se nadomesti z naslednjim:

                           „(b)

                           (2018): razdelek 5 (Uprava): 318 000 000 EUR;“

               (c)

               doda se naslednja točka (d):

                           „(d)

                           (2020): razdelek 5 (Uprava): 252 000 000 EUR.“.

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 12. decembra 2017

            Za Evropski parlament

            Predsednik

         A. TAJANI

            Za Svet

            Predsednica

         K. SIMSON

      (1)  UL C 373, 20.12.2013, str. 1.

      (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).

      (3)  Sporočilo Komisije Svetu in Evropskemu parlamentu z dne 30. junija 2016 o tehnični prilagoditvi finančnega okvira za leto 2017 v skladu z gibanjem BND (COM(2016) 311).

      (4)  UL L 50, 28.2.2017, str. 57.


title: Sklep (EU) 2018/8 Evropskega parlamenta in Sveta z dne 12. decembra 2017 o uporabi instrumenta prilagodljivosti za financiranje takojšnjih proračunskih ukrepov za obvladovanje trenutnih izzivov migracij, pritokov beguncev in varnostnih groženj

text:
               6.1.2018

               SL

               Uradni list Evropske unije

               L 3/5

         SKLEP (EU) 2018/8 EVROPSKEGA PARLAMENTA IN SVETA
   z dne 12. decembra 2017
   o uporabi instrumenta prilagodljivosti za financiranje takojšnjih proračunskih ukrepov za obvladovanje trenutnih izzivov migracij, pritokov beguncev in varnostnih groženj
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) in zlasti točke 12 Sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Instrument prilagodljivosti je namenjen zagotavljanju financiranja jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več drugih razdelkov.

               (2)

               Zgornja meja, ki je na razpolago za letni znesek instrumenta prilagodljivosti, je 600 000 000 milijonov EUR (v cenah iz leta 2011), kot je določeno v členu 11 Uredbe Sveta (EU, Euratom) št. 1311/2013 (2).

               (3)

               Da bi lahko obvladovali trenutne izzive migracij, pritoka beguncev in varnostnih groženj, je nujno treba uporabiti znatne dodatne zneske za financiranje takšnih ukrepov.

               (4)

               Po preučitvi vseh možnosti za prerazporeditev sredstev v okviru zgornje meje za odhodke v razdelku 3 (Varnost in državljanstvo) kaže, da je za financiranje ukrepov na področju migracij, beguncev in varnosti potrebno sredstva, ki so v ta namen na voljo v splošnem proračunu Unije za proračunsko leto 2018, dopolniti s sredstvi iz instrumenta prilagodljivosti nad zgornjo mejo razdelka 3, in sicer v znesku 837 241 199 milijonov EUR. Ta znesek vključuje zneske Solidarnostnega sklada Evropske unije in Evropskega sklada za prilagoditev globalizaciji, ki so zapadli v preteklih letih in so na razpolago v okviru instrumenta prilagodljivosti, v skladu z drugim pododstavkom člena 11(1) Uredbe (EU, Euratom) št. 1311/2013.

               (5)

               V skladu s pričakovano razdelitvijo plačil bodo odobritve plačil, ki ustrezajo uporabi instrumenta prilagodljivosti, porazdeljene na več proračunskih let.

               (6)

               Da bi lahko začeli čim prej koristiti sredstva, bi bilo treba ta sklep uporabljati od začetka proračunskega leta 2018 –

         SPREJELA NASLEDNJI SKLEP:
   Člen 1
   1.   V okviru splošnega proračuna Unije za proračunsko leto 2018 se instrument prilagodljivosti uporabi za zagotovitev 837 241 199 EUR v odobritvah za prevzem obveznosti v razdelku 3 (Varnost in državljanstvo).
   Znesek iz prvega pododstavka se uporabi za financiranje ukrepov, namenjenih obravnavi trenutnih izzivov migracij, pritoka beguncev in varnostnih groženj
   2.   Na podlagi pričakovane razdelitve plačil je ocenjena porazdelitev odobritev plačil, ki ustreza uporabi instrumenta prilagodljivosti, naslednja:

               (a)

               464 039 631 EUR v letu 2018;

               (b)

               212 683 883 EUR v letu 2019;

               (c)

               126 354 910 EUR v letu 2020;

               (d)

               34 162 775 EUR v letu 2021.

         Zneski odobritev plačil, določeni za posamezno proračunsko leto, se odobrijo v skladu z letnim proračunskim postopkom.
   Člen 2
   Ta sklep začne veljati na dan objave v Uradnem listu Evropske unije.
   Uporablja se od 1. januarja 2018.

      V Bruslju, 12. decembra 2017

            Za Evropski parlament

            Predsednik

         A. TAJANI

            Za Svet

            Predsednica

         K. SIMSON

      (1)  UL C 373, 20.12.2013, str. 1.

      (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).